
Institutul Cultural Român „Mihai Eminescu” de la Chișinău susține cea de-a XII-a ediție a Zilelor Filmului Românesc 

Cea de-a XII-a ediție a Zilelor Filmului Românesc se va desfășura în perioada 17 septembrie – 10 octombrie 2026, la Chișinău și în alte 10 localități din Republica Moldova. Programul reunește filme românești recente și producții clasice, întâlniri cu actori și regizori, proiecții dedicate copiilor și familiilor, un masterclass susținut de Laurențiu Damian și lansarea volumului „Viața de după moarte a mediilor. Persistență, rezistență, reinvenție”, semnat de Liri Chapelan. 
În capitala Republicii Moldova, proiecțiile se vor desfășura în perioada 17–20 septembrie 2026, la Cineplex Loteanu, Cinema Odeon și Academia de Muzică, Teatru și Arte Plastice (AMTAP), cu sprijinul Institutului Cultural Român „Mihai Eminescu” de la Chișinău. Gala de deschidere, programată joi, 17 septembrie 2026, va include proiecția, în premieră națională, a filmului „Cercul”, scris și regizat de Valeriu Andriuță. Coproducția româno-moldovenească, filmată integral în Republica Moldova, a fost prezentată în competiția Zilele Filmului Românesc a Festivalului Internațional de Film Transilvania (TIFF) 2026, unde a primit Mențiunea specială a juriului. După proiecția de la Cineplex Loteanu, publicul va avea ocazia să participe la o sesiune de întrebări și răspunsuri cu Valeriu Andriuță, producătoarea Iulia Andriuță și membri ai echipei filmului.
Unul dintre punctele centrale ale ediției este secțiunea FOCUS Valeriu Andriuță, dedicată actorului și regizorului român originar din Republica Moldova. Alături de „Cercul”, programul include lungmetrajele „După dealuri”, în regia lui Cristian Mungiu, și „Dragoste 1. Câine”, în regia lui Florin Șerban, precum și o selecție de scurtmetraje cu și de Valeriu Andriuță, care va participa la sesiunile de întrebări și răspunsuri organizate după proiecțiile celor două lungmetraje prezentate la Cinema Odeon.
Cinematografia română contemporană este reprezentată prin patru producții recente, prezentate și premiate la importante festivaluri internaționale: „Y”, realizat de Maria Popistașu și Alexandru Baciu, „Sorella di Clausura”, în regia Ivanei Mladenović, „Piatră Foarfecă Hârtie” de Adrian Sitaru și „Dinți de lapte”, regizat de Mihai Mincan. Filmele, selectate la festivaluri precum Veneția, Locarno, Varșovia și Tallinn, vor fi prezentate publicului din Republica Moldova în premieră.
Regizorul Adrian Sitaru și actrița Virginia Rusu vor fi prezenți la proiecția filmului „Piatră Foarfecă Hârtie” de la Cineplex Loteanu, unde vor dialoga cu publicul după film. Lungmetrajul a avut premiera internațională la Festivalul de Film Black Nights de la Tallinn, în competiția „Rebels with a Cause”, unde Adrian Sitaru a primit premiul pentru Cel mai bun regizor. La eveniment, vor mai fi prezenți și Maria Popistașu și Alexandru Baciu, autorii lungmetrajului „Y”. Filmul a avut premiera mondială la Festivalul de Film de la Varșovia și a fost ulterior recompensat la TIFF 2026 cu Premiul pentru cel mai bun lungmetraj al secțiunii Zilele Filmului Românesc. Actorul Igor Babiac va fi prezent la proiecția filmului „Dinți de lapte” de la Cineplex Loteanu. Acesta îl interpretează pe tatăl Mariei și va dialoga cu spectatorii după proiecție. 
O secțiune specială a ediției este dedicată actorului Florin Piersic, care a împlinit în acest an 90 de ani. Retrospectiva „Retro Florin Piersic 90” cuprinde trei filme alese chiar de actor – „Drumul oaselor”, „Parașutiștii” și „Pintea”. Despre aceste producții va discuta cu publicul regizorul și scenaristul Laurențiu Damian, președintele Uniunii Cineaștilor din România.
Programul acordă o atenție aparte copiilor și familiilor, prin proiecțiile filmelor „Robinson Crusoe”, primul lungmetraj românesc de animație, realizat în colaborare cu Italia, și „Atlasul universului”, regizat de Paul Negoescu. Prezentat în premieră în Republica Moldova, filmul „Atlasul universului” a avut premiera mondială la Festivalul de Film de la Berlin, în secțiunea Generation Kplus, unde a primit Mențiunea specială a juriului internațional.
Componenta educațională este completată de masterclassul „Filmul de autor, între estetică și concept dramaturgic”, susținut de Laurențiu Damian în fața studenților AMTAP, precum și de lansarea volumului „Viața de după moarte a mediilor. Persistență, rezistență, reinvenție”, semnat de Liri Chapelan, în parteneriat cu librăriile Cărturești. Lansarea va avea loc în holul cinematografului Cineplex Loteanu, înaintea galei de deschidere din 17 septembrie.
Dimensiunea națională a proiectului reprezintă una dintre componentele importante ale ediției din acest an. După programul de la Chișinău, evenimentul va continua în Hâncești, Nisporeni, Călărași, Strășeni, Cimișlia, Ungheni, Florești, Sângerei, Bălți și Cahul, în perioada 17 septembrie – 10 octombrie. În funcție de programul fiecărei localități, spectatorii vor putea urmări filme recente, producții pentru copii și familie, filmul „Cercul”, precum și titluri din retrospectiva dedicată lui Florin Piersic.
Accesul la proiecții este liber. Pentru proiecțiile de la Cineplex Loteanu este necesară rezervarea prealabilă a biletelor cu valoare zero, la casieria cinematografului, iar la Cinema Odeon accesul se face în ordinea sosirii, în limita locurilor disponibile.
***
Evenimentul Zilele Filmului Românesc la Chișinău este organizat de Asociația Cineaștilor Independenți din Republica Moldova ALTERNATIVE CINEMA și casa de producție ROVA FILM din România.
Proiectul este finanțat de Centrul Național al Cinematografiei din Moldova, Ministerul Culturii al Republicii Moldova, Institutul Cultural Român „Mihai Eminescu” de la Chișinău, Centrul Național al Cinematografiei din România și Uniunea Cineaștilor din România.
Parteneri: Moldova Film, Cineplex Loteanu, DACIN SARA, Universitatea Națională de Artă Teatrală și Cinematografică (UNATC) „I.L. Caragiale” București, Arhiva Națională de Filme a României, Academia de Muzică, Teatru și Arte Plastice (AMTAP) din Chișinău.
Sponsori: BT Leasing, PrintCaro, Diego Sky, Trigor, Symbol Media, casa de modă Raquette.
Partener media general: TVR Moldova.
Parteneri media: Realitatea TV, Radio Chișinău, Vocea Basarabiei, Ziarul de Gardă, Agora, Diez, Ziarul Național, Moldpres, Unimedia, Deschide.md, Agro TV, Tezaur TV, Revista FILM, Cinemaraton.

